

LĒMUMS

Ādažos, Ādažu novadā

2025. gada 29. maijā **Nr.** **218**

**Par pilnvarojumu izdot amatu savienošanas atļaujas**

Likuma “Par interešu konflikta novēršanu valsts amatpersonu darbībā” (turpmāk – Likums) 8.1 panta pirmā daļa nosaka, ka personai, kura stājoties valsts amatpersonas amatā vienlaikus ieņem citu amatu, un šāda amatu savienošana ir pieļaujama, saņemot amatpersonas (institūcijas) rakstveida atļauju, ir pienākums pirms iecelšanas, ievēlēšanas vai apstiprināšanas amatā rakstveidā iesniegt šai amatpersonai (institūcijai) lūgumu atļaut valsts amatpersonas amatu savienot ar citu amatu. Par amatu šajā pantā uzskatāma arī saimnieciskās darbības veikšana, uzņēmuma līguma vai pilnvarojuma izpilde.

Likumā noteikts, ka publiskas personas iestādes vadītājs un viņa vietnieks var savienot valsts amatpersonas amatu ar Likuma 7. panta 4.1 daļas 2. punktā noteiktajiem amatiem, ja tas nerada interešu konfliktu, nekaitē valsts amatpersonas tiešo pienākumu pildīšanai un ir saņemta tās valsts amatpersonas vai koleģiālās institūcijas, kura attiecīgo personu iecēlusi, ievēlējusi vai apstiprinājusi amatā, vai tās pilnvarotas personas rakstveida atļauja.

Lai padarītu ātrāku un efektīvāku informācijas apriti un lēmumu pieņemšanu, kā arī atvieglotu pašvaldības domes darbu, ir lietderīgi gadījumos, kad Likums to pieļauj, deleģēt tiesības pašvaldības izpilddirektoram izdot atļaujas valsts amatpersonām amatu savienošanai.

Pilnvarojums nav attiecināms uz  pašvaldības policijas priekšnieku un viņa vietnieku, jo šīm amatpersonām Likuma 7. panta trešās daļas 2. punkts nosaka saņemt koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā. Tāpat arī domes priekšsēdētājam, tā vietniekam, izpilddirektoram un tā vietniekam un citām amatpersonām amatu savienošanas atļaujas izsniegšanai Likums paredz citu kārtību.

Pamatojoties uz Pašvaldību likuma 10. panta pirmās daļas 21. punktu, likuma “Par interešu konflikta novēršanu valsts amatpersonu darbībā” 7. panta 4.1 daļas 2. punktu un sesto daļu, 8.1 panta pirmo, piekto un septīto daļu, Ādažu novada pašvaldības dome

**NOLEMJ:**

Pilnvarot pašvaldības izpilddirektoru likuma “Par interešu konflikta novēršanu valsts amatpersonu darbībā” 7. panta 4.1 un sestajā daļā noteiktajos gadījumos pašvaldības domes vārdā pieņemt lēmumus par atļaujas izsniegšanu amatu savienošanai vai atteikšanos izsniegt atļauju valsts amatpersonām, kuras amatā iecēlusi, ievēlējusi vai apstiprinājusi amatā pašvaldības dome.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU